རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན།
སྨྲ་བའི་སྐྱེས་མཆོག་སྨྲ་བའི་རྒྱལ།། ཐམས་ཅད་མཁྱེན་ལ་ཕྱག་འཚལ་ལོ།།༥ ཕོ་ཡིག་ཡི་གེ་འབའ་ཞིག་ལ།། སྡེ་པ་ཕྱེད་དང་བརྒྱད་གནས་པའང༌།། སྡེ་ཚན་ལྔ་རུ་དྲིལ་བྱས་ནས།། ཡི་གེ་སུམ་བཅུ་ཐམ་པ་ལ།།༦ ༧ཕོ་དང་མ་ནིང་མོ་དང་ནི།། ཤིན་ཏུ་མོ་དང་བཞི་བཞི་རུ༨།། སྡེ་བ་བཞི་པ་ཡན་ཆད་དབྱེ།། ལྷག་མ་བཅུ་བཞི་གནས་པ་ལ།། ཅ་སོགས་གསུམ་ནི་ཅ་སོགས་སྦྱར།། ཝ་ནི་བ་དང་སྦྱར་བར་བྱ།། ལྷག་མ་དྲུག་ནི་མོ་རུ་སྦྱར།། ར་ལ་ཧ་ནི་མོ་གཤམ་༩སྟེ།། མ་ནིང་༡༠མཚན་མེད་ཅེས་ཀྱང་བྱ།། མོ་ཡི་ཡི་གེ་ནང་ནས་ནི།། འཇུག་པའིཡི་གེ་བཅུ་དབྱུང་བྱ།། འཇུག་པ་བཅུ་ཡི་ནང་ནས་ནི།། སྔོན་འཇུག་ཡི་གེ་ལྔ་དབྱུང་བྱ།། སྔོན་འཇུག་ཡི་གེ་ལྔ་པོ་ལ།། ཕོ་དང་མ་ནིང་མོ་དང་ནི།། ཤིན་ཏུ་མོ་དང་བཞི་རུ་དབྱེ།། སྡེ་བ་བཞི་པ་ཡན་ཆད་དབྱེ།། དེ་དག་རེ་རེའང་བཞི་བྱེད་དེ༡༡།། གང་གིས་འཇུག་བྱེད་གང་ལ་འཇུག།༡༢ ཇི་ལྟར་འཇུག་བྱེད་ཅི་ཕྱིར་འཇུག། གང་ལ་འཇུག་པར་བྱེད་ཅེ་ན།། ཕོ་ནི་ཕོ་དང་མོ་ལ་འཇུག། མོ་ནི་མོ་དང་མ་ནིང་ལ།། ཤིན་ཏུ་མོ་ནི་མ་ནིང་དང༌།། མོ་དང་ཤིན་ཏུ་མོ་ཉིད་ལའོ།། མི་འཇུག་པ་ནི་འདི་ལྟར་ཏེ།། ཕོ་ནི་མ་ནིང་ལ་མི་འཇུག། མོ་ནི་ཕོ་ལ་འཇུག་མི་འགྱུར།། མ་ནིང་རང་ལ་རང་མི་འཇུག། རང་གི་སྡེ་དང་ཕྲད་པ་ན།། ཕོ་ཡང་མོ་ལ་འཇུག་མི་འགྱུར།། མ་ནིང་མོ་ཡང་དེ་བཞིན་ནོ།། ཇི་ལྟར་འཇུག་བྱེད་ཅེ་ན།། ཕོ་ནི་དྲག་པོའི་ཚུལ་གྱིས་འཇུག། མ་ནིང་རན་པར་འཇུག་པ་ཡིན།། མོ་ནི་ཞན་པའི་ཚུལ་གྱིས་ཏེ།། ཤིན་ཏུ་མོ་ནི་མཉམ་པས་སོ།། ཅི་ཕྱིར་འཇུག་པ་བྱེད་ཅེ་ན།། ཕོ་ནི་འདས་དང་གཞན་བསྒྲུབ་ཕྱིར།། མ་ནིང་གཉིས་ཀ་ད་ལྟ་ཆེད།། མི་ནི་བདག་དང་མ་འོངས་ཕྱིར།། ཤིན་ཏུ་མོ་ནི་མཉམ་པས་སོ། ། རྗེས་འཇུག་ཡི་གེ་བཅུ་པོ་ལ། ། ཕོ་མོ་མ་ནིང་གསུམ་དུ་དབྱེ། ། ཕོ་ལ་སྐྱེས་བུ་རབ་འབྲིང་གསུམ། ། མོ་ལ་མོ་དང་ཤིན་ཏུ་མོ། ། མ་ནིང་འགྱུར་དང་མཚན་གཉིས་༡༣དང༌། ། མཚན་མེད་ན་ནིང་གསུམ་དུ་འདོད། ། དེ་ཡང་བྱེད་པ་བཞི་བྱེད་དེ།། གང་ལ་འཇུག་བྱེད་གང་གིས་བྱེད།། ཇི་ལྟར་འཇུག་བྱེད་ཅི་ཕྱིར་འཇུག། གང་ལ་ཡི་གེ་ཐམས་ཅད་ལ།། གང་གིས་བཅུ་པོ་དེ་དག་གིས། ། ཇི་ལྟར་རྣམ་པར་གཉིས་ཡིན་ཏེ། ། སྒྲ་ཡི་འཇུག་ཚུལ་དོན་གྱི་ཚུལ། ། ཕོ་གསུམ་མོ་གཉིས་མ་ནིང་གསུམ། ། དྲག་ཞན་བར་མ་གསུམ་དུ་འཇུག། དྲག་པ་གསུམ་གྱི་ནང་ཕྲད་དམ། ། གལ་ཏེ་ཞན་པ་ནང་ཕྲད་ན། ། དེ་ལའང་ནང་གི་ཆ་ཤས་ཀྱིས། ། དེ་ཡང་དྲག་ཞན་གཉིས་སུ་དབྱེ། ། མ་ནིང་གསུམ་དུ་གང་གཏོགས་པ། ། དྲག་དང་ཕྲད་ན་དྲག་པར་འགྱུར། ། ཞན་དང་ཕྲད་ན་ཞན་པར་འགྱུར། ། གཉིས་ཀ་དག་དང་༡༤ཕྲད་གྱུར་ན། ། དེ་ནི་གཉིས་ཀ་ཅན་དུ་འགྱུར། ། གཉིས་ཀ་དག་དང་མ་ཕྲད་ན། ། གང་དུ་ཡང་ནི་མི་འགྱུར་རོ། ། དེ་ནི་སྒྲ་ཡི་འཇུག་ཚུལ་ལོ། ། དོན་ནི་༡༥རྣམ་པར་གཉིས་ཡིན་ཏེ། ། སྔ་མ་གང་ལྟར་འགྱུར་བ་དང༌། ། ཕྱི་མ་གང་ལྟར་འགྱུར་༡༦བའོ། ། སྔ་མ་སྔོན་འཇུག་ལྔ་༡༧བཞིན་སྦྱར།། ཕྱི་མ་དག་གི་འདྲེན་ཚུལ་ནི། ། ཕོ་ཡིས་ཕོ་ཡིག་མིང་མཐར་དྲངས། ། མོ་ཡིས་མོ་ཡིག་མིང་མཐར་དྲངས། ། མ་ནིང་གིས་ནི་མ་ནིང་ངོ༌། ། དེ་ཉིད་རང་གི་སྒྲ་མཐུན་༡༨པའི། ། ཆོས་དངོས་ལས་དང་བྱེད་པ་དང༌། ། སྦྱིན་དང་འབྱུང་ཁུངས་འབྲེལ་བ་དང༌། ། གནས་དང་བོད་པའི་སྒྲ་ཡང་དྲང༌། ། གཞན་ཡང་སླར་བསླུ་ལྷག་བཅས་དང༌། ། འབྱེད་སྡུད་བསྣན་དང་བདག་པོ་དང༌། ། དགག་སྒྲུབ་རྒྱན་དང་དུས་ལའང་འཇུག། དེ་དག་སྔ་ཤུགས་འདྲེན་པས་འབྱུང༌། ། དེ་དག་ནང་གསེས་གང་འཇུག་པ། ། མཐར་སྦྱར་འོག་མའི་མིང་དོན་ལས། ། སྤྱི་འཇུག་ཡོད་དམ་བྱེད་པ་ཡོད། ། དེ་བཞིན་ཆེད་༡༩བྱེད་རྟེན་བྱེད་དང༌། ། ལས་བྱ་བླང་བྱ་བསྒྲུབ་པར་བྱ། ། སྔོན་དུ་འོས་པ་གནས་པའམ། ། གཞན་ཡང་ཚིག་དོན་གོང་འོག་ཏུ། ། བསྡུ་རྒྱུ་ཡོད་དམ་མེད་པ་དང༌། ། གོང་མ་ལས་ཀྱང་དེ་བཞིན་ཏེ། ། རྣམ་གྲངས་དག་ནི་བཀོད་པ་ལས། ། བསྐྱར་༢༠བ་ཡོད་དམ་མེད་པ་དང༌། ། ཕོ་སྒྲ་དང་ནི་མོ་སྒྲ་དག ། མིང་གི་མཐའ་ན་ཡོད་མེད་དང༌། ། རྒྱན་དུ་གྱུར་བ་རྣམ་ལ་ཡང༌། ། དོན་ལ་སྙེག་པ༢༡ཡོད་མེད་དང༌། ། བསྟན་བྱ་ལྷག་མ་ཡོད་མེད་དང༌། ། ཚིག་དོན་རྫོགས་དང་མ་རྫོགས་ཀྱིས། ། དེ་དག་ནང་གསེས་རྣམ་པར་དབྱེ། ། ཅིའི་ཕྱིར་འཇུག་པ་བྱེད་ཅེ་ན།། ཡི་གེའི་ཁོང་ནས་མིང་དབྱུང་སྟེ།། མིང་གི་ཁོང་ནས་ཚིག་ཕྱུང་ནས།། ཚིག་གིས་༢༢དོན་རྣམས་སྟོན་པར་བྱེད།།༢༣ མོ་ཡི་ཡི་གེ་མེད་པ་ན།། ཕོ་ཡིག་བརྗོད་པ་མེད་པར་འགྱུར།། ཕོ་ཡིག་དེ་དག་རྣམས་ལ་ཡང༌།། འཇུག་པ་བཅས་པ་མེད་པ་ན༢༤།། མིང་དང་ཚིག་ཀྱང་གསལ་མི་ནུས།། མིང་ཚིག་གསལ་བ་མེད་ན་ནི།། དོན་རྣམས་བརྗོད་པ་མི་འགྱུར་རོ།། དེ་ལྟར་གྱུར་༢༥ན་འཇིག་རྟེན་ན།། དོན་མཚོན་༢༦བརྗོད་པ་ཀུན་ཀྱང་མེད།། རིག་བྱེད་སྨྲ་བའང་ཡོད་མི་འགྱུར།། ཉན་ཐོས་རང་རྒྱལ་སངས་རྒྱས་ཀྱི༢༧།། བསླབ་པ་རྣམས་ཀྱང་མེད་པར་འགྱུར།། ཇི་ལྟར་འཇིག་རྟེན་སེམས་ཅན་དག། ཕུང་པོ་ཁམས་དང་སྐྱེ་མཆེད་དང༌ གྲུབ་མཐའ་གཞན་ཡང་ཡོད་མོད་ཀྱང་༢༨།། རང་ཉིད་ཀྱིས་ནི་མི་ཤེས་བཞིན།། དེ་བཞིན་ཡི་གེ་འཇུག་ཚུལ་རྣམས།། སྨྲ་བ་ཀུན་༢༩ལ་གནས་གྱུར་ཀྱང༌།། རང་ཚུལ་དེ་དག་མི་ཤེས་པས།། དོན་གྱི་སྦྱོར་བ་ག་ལ་ཤེས།། དེ་ཕྱིར་སྨྲ་བའི་དབང་ཕྱུག་གི༣༠། རྗེས་སྨྲས་འདི་ཀུན་རྟོགས་གྱུར་ཅིག། ༣༡བྱཱ་ཀ་ར་ཎའི་རྩ་བ་བརྒྱད་པ་ལས་ཀུན་ཏུ་བཟང་པོའི་བྱཱ་ཀ་ར་ཎཱ་གཉིས་པའི་སྐབས་ཏེ་དྲུག་པའོ།།༣༢ །།